સર્વધર્મ સમભાવ અને સર્વનો સ્વીકાર એ સનાતન હિન્દુ ધર્મ છે. મહારાષ્ટ્રની દલિત સાહિત્યની આંધી સમગ્ર ભારત વર્ષને હચમચાવી ગઈ. ગુજરાતમાં 1981ના અનામત આંદોલનથી દલિત સાહિત્ય વેગવંતુ બન્યું. આમ તો 1975થી અંકુરો ફૂટી નીકળ્યા હતા, જે 1985 સુધી પહોંચતાં વટવૃક્ષ બની ગયા હતા. કવિતા કરવા કરતાં પ્રાપ્ત તિરસ્કાર અને અપ્રાપ્ત પુરસ્કારનો રોષ વધુ હતો. હવે દલિત કવિતા માત્ર સમાજ પરિવર્તનનો જુસ્સો નથી, પણ સાહિત્ય સ્વરૂપ સિદ્ધ કરી રહ્યું છે. મહામાનવ આંબેડકરને એક જ્ઞાતિમાં સીમિત કરી અન્યાય કરીએ છીએ. તારસ્વરે કહેવાયેલી વાત ઘણીવાર મુખર બની જાય છે. કેટલીક વાર કેટલીક કવિતા માત્ર વિચાર બની રહી જાય છે. સદીઓનો સંતાપ શબ્દ બની અવતરે ત્યારે ફૂલની અપેક્ષા ન જ રખાય, ક્યાંક કાંટાઓ ભોંકાય એ સ્વાભાવિક છે.